Klubovi Mosta i HDZ-a u saborsku su proceduru u petak uputili pet zakonskih prijedloga koji idu u smjeru ostvarenja najavljenih Mostovih 'jamstava'.

Izmjenama izbornih zakona za parlamentarne i lokalne izbore predlaže se zabrana kandidiranja i onima koji su pravomoćno osuđeni za kaznena djela protiv spolne slobode, pedofiliju i kaznena djela protiv službene dužnosti poput zlouporabe položaja i ovlasti, nezakonito pogodovanje, mito i sl.

Most predlaže izmjene zakona o HRT-u po kojima bi javna radiotelevizija, umjesto posredstvom odvjetničkih ureda, sama naplaćivala dugovanja po RTV pristojbi. HRT-u bi se omogućilo da nakon druge pisane opomene uz dugove, naplati i paušal od 100 kuna.Taj bi se zakon primjenjivao od siječnja 2017. do kada HRT ima prilagoditi poslovanje i rad novim odredbama.

Izmjenama Zakona o HNB-u državnim revizorima omogućila bi se kontrola poslovanja i financijskih izvješća središnje banke. Most predlaže i izmjene Ovršnog zakona kojima namjerava zaštiti socijalno ugrožene građane. Predviđaju mogućnost jednokratne odgode ovrhe obiteljima bez prihoda ili imovine potrebne za namirenje troška stanovanja.

Onima koji ispunjavaju uvijete za priznanje prava u sustavu socijalne skrbi, a ovršena im je jedina nekretnina u kojoj stanuju, država bi osigurala pravo na smještaj u trajanju od 18 mjeseci i to u nekretninama u državnom vlasništvu, a ako ih nema u istoj ili susjednoj lokalnoj jedinici Centar za socijalnu skrb snosio bi im troškove smještaja.

Predviđeno je i povećanje dijela plaće koji se ne može ovršiti sa sadašnjih dvije trećine na tri četvrtine plaće, ali ne više od dvije trećine prosječne plaće u RH.

Utvrđuje se i maksimalan iznos koji jedan ovršenik može platiti za naknadu troška ovrhe na ukupno 51.399 kuna. U Mostu su izračunali da bi trošak provedbe novog zakona u prvoj godini iznosio nešto više od 3,4 a u narednima 5,1 milijun kuna.

HDZ i Most zajedno su predložili izmjene zakona o financiranju izborne promidžbe i političkih aktivnosti po kojima se ukupan iznos kojim se iz proračuna financiraju aktivnosti političkih stranaka, umjesto sadašnjih 0,05 posto proračunskih rashoda, utvrđuje na 0,075 posto poreznih prihoda proračuna, a u obrazloženju zakona navode kako će se tako izbjeći poticanje državne potrošnje. Svi zakoni su u hitnoj proceduri i o njima će se raspravljati u ponedjeljak.

>> Božo Petrov već prvi dan oduzeo riječ Ivanu Pernaru: Čestitam vam na demokraciji!